ქვასამსხმელო წარმოება
ქვასამსხმელო წარმოება, პეტრურგია (ძვ. ბერძნ. πέτρος [pétros] — „ქვა“ და ἔργον [érgon] — „მუშაობა“) — სამრეწველო საწარმოებში მასალებისა და ნაკეთობების წარმოება, გეოლოგიური ქანების (ბაზალტისა და დიაბაზის) დნობის გზით. ქვასამსხმელო წარმოებაში გამოიყენება ისეთი ქანები, რომელთა ნადნობსაც გააჩნიათ ჩამოსხმისა და კრისტალიზაციის საუკეთესო თვისებები. ასეთებია მაგმური ქანები (დიაბაზები, გაბრო-დიაბაზები, ბაზალტები, ანდეზიტ-ბაზალტები) და ქიმიური შემადგენლობით მათთან ახლოს მდგარი მეტამორფული ქანები (ამფიბოლიტები, ფიქლები, და სხვ.) და დანალექი ქანები (თიხა, ქვიშა და სხვ.). ზოგჯერ წარმოებაში, როგორც ნედლეული ჩამოსხმისა და დაწნეხვისთვის, გამოიყენება გარკვეული სახის ნარჩენები, წიდა და ნაცარი.